وزارتِ تعلیم
منی پور کے طلباء کے مہاراشٹر کے آگہی فراہم کرنے والے 5 روزہ دورے کو جھنڈی دکھا کر روانہ کیا گیا
’’ایک ہندوستان متحد ہندوستان اور مضبوط ہندوستان‘‘ کے لیے، ہمیں ایک دوسرے کو جاننے کی ضرورت ہے: منی پور کے وزیر اعلیٰ این برین
منی پور کے وزیر اعلیٰ این برین سنگھ نے پیر کو ریاست کے 30 طلباء کی ٹیم کو تین فیکلٹیوں کے ساتھ ایک بھارت شریشٹھا بھارت - یووا سنگم پروگرام کے تحت مہاراشٹر کے آگہی فراہم کرنے والے پانچ روزہ دورے پر جھنڈی دکھا کر روانہ کیا۔
وزیر اعلیٰ نے 20 فروری سے 26 فروری 2023 تک ’’منی پور کے نوجوانوں کے مہاراشٹر کے دورے‘‘ کو وزیر اعلیٰ سیکرٹریٹ، امپھال سے مرکزی وزیر مملکت برائے تعلیم اور امور خارجہ ڈاکٹر آر کے رنجن، منی پور کے وزیر تعلیم بسنت کمار سنگھ اور آئی آئی آئی ٹی، منی پور کے ڈائریکٹر پروفیسر کرشنن باسکر اور دیگر ممتاز شخصیات کی موجودگی میں جھنڈی دکھا کر روانہ کیاگیا۔
وزیر اعلیٰ این برین سنگھ نے دورہ کو جھنڈی دکھاکر روانہ کرنے کی تقریب میں کہا ’’ہمارے وزیر اعظم جناب نریندر مودی کے ’ایک ہندوستان متحد ہندوستان اور مضبوط ہندوستان‘ کے ہدف کو حاصل کرنے کے لئے، ہمیں ایک دوسرے کو جاننے کی ضرورت ہے اور یہ ایکسپوزر ٹوریعنی آگہی فراہم کرنے والے دورے کا بنیادی مقصد ہے‘‘۔
وزیر اعلیٰ نے حصہ لینے والے طلباء سے کہا کہ وہ مقامات کا دورہ کرتے ہوئے مہذب برتاؤ کا مظاہرہ کریں کیونکہ ان کی شائستگی منی پوری معاشرے کی عکاسی کرے گی۔
اس پروگرام کو حکومت ہند کی ایک منفرد پہل قرار دیتے ہوئے، وزیر اعلیٰ نے امید ظاہر کی کہ یہ دورہ زندگی کے مختلف پہلوؤں، ترقی کے امتیازی نشانات، حالیہ کامیابیوں اور حصولیابیوں کا ایک عمیق تجربہ فراہم کرے گا اور شمال مشرقی ریاستوں کے نوجوانوں کواور دیگر ریاستوں کے نوجوانوں سے آپس میں جوڑے گا۔
مرکزی وزیر ڈاکٹر آر کے رنجن نے ٹور پروگرام میں حصہ لینے والے طلباء سے کہا کہ ’’اپنی بہترین کارکردگی کا مظاہرہ کریں اور منی پور کی بہترین چیزوں کو اپنی منزل مقصود کی ریاست کے سامنے لائیں اور ان سے بہترین طورطریقے سیکھیں۔‘‘
انہوں نے کہا کہ ’’پورا ہندوستان ایک ہندوستان ہے۔ پورے ملک میں بہت زیادہ تنوع ہے، بہت سی زبانیں،بہت سی ثقافتیں اور بہت سی نسلیں ہیں۔ وزیر اعظم جناب نریندر مودی اس تنوع کو ایک مضبوط ہندوستان میں تبدیل کرنے کے لیے اسے ایک عظیم طاقت کے طور پر استعمال کر رہے ہیں‘‘۔
انہوں نے کہا کہ وزیر اعظم جناب نریندر مودی کو نوجوانوں پراور خاص طور پران طلباءپر جوہندوستان کی وحدانیت کو جذب کرتے ہیں، پورا بھروسہ ہے اوریہ پہل ہندوستان کو ایک مضبوط ملک بنانے کی کوشش ہوگی۔
آئی آئی آئی ٹی منی پور کے ڈائریکٹر پروفیسر کرشنن بسکر نے مرکزی وزارت تعلیم کے زیر اہتمام ایک بھارت شریشٹھ بھارت کے تحت، یووا سنگم کے ایک حصے کے طور پر منعقد کیے جانے والے اس آگہی فراہم کرنے والے دورے کے بارے میں تفصیل سےبتایا۔
وزارت تعلیم، حکومت ہند نے ایک بھارت شریشٹھا بھارت  کے تحت ’یووا سنگم‘ کی ایک پہل کا تصور پیش کیا ہے تاکہ شمال مشرقی ریاستوں اور ہمارے ملک کی دیگر ریاستوں کے نوجوانوں کے مابین ہمدردی پیدا کی جا سکے اور عوام سے عوام کے درمیان روابط فراہم کئے جاسکیں۔یہ پروگرام مختلف دیگر وزارتوں اور محکموں جیسے ثقافت،سیاحت،ریلوے،اطلاعات و نشریات، نوجوانوں کے امور اور کھیل کود ، امور داخلہ، شمال مشرقی خطے کی ترقی کے محکمے  اورآئی آر سی ٹی سی کے اشتراک سے منعقد کیا جا رہا ہے۔ یووا سنگم کے اس آزمائشی دورے میں تقریباً 1000 نوجوان حصہ لیں گے۔ عزت مآب وزیر اعظم جناب نریندر مودی کی قیادت میں اس طرح کے پروجیکٹ کو کسی بھی حکومت کی جانب سے شمال مشرقی ریاستوں اور باقی ملک کے نوجوانوں کے درمیان رشتے اورتعلق کو جوڑنے اور مضبوط بنانے کے مقصد سے اب تک کا سب سے بہترین پروجیکٹ تصور کیا جا سکتا ہے۔
اپنے دوروں کے دوران، طالب علموں کو پانچ وسیع شعبوں - پریاتن ، پرمپرا ، پرگتی ، پردیوگک  اور پرسار سمپرک  کے تحت ایک کثیر جہتی آگہی سےواقف ہونے کا موقع ملے گا۔
یہ یوتھ ایکسچینج پروگرام ہے جس میں 5 فیکلٹیز کے ساتھ 70 طلباء ، 27 فروری 2023 کو امپھال بھی جائیں گے اور 27 فروری سے 3 مارچ 2023 تک منی پور کا دورہ کریں گے۔